section_heading: Povijest dueta
paragraph_text: Marta Botía Alonso i Marilia Andres Casares upoznaju se u Madridu na sveučilištu San Agustín de Madrid i počinju pjevati kao prateći vokali u jednom rock sastavu. Nedugo zatim osnivaju duet "The Just", pjevajući na engleskom. Upoznaju glazbenika Gonzala Benavidesa i s njim snimaju svoj prvi album 1996. Tada su se već zvale Ella baila Sola (hr. Ona pleše sama) i pjevale su na španjolskom. Pjesma s tog albuma "Lo echamos a suertes" penje se na prvo mjesto na nekoliko top ljestvica. Slijede hitovi: "Cuando los sapos bailen flamenco", "Amores de barra", "No lo vuelvas a hacer" i "Por ti". Prodaju oko 750 000 primjeraka ovog albuma u Španjolskoj i oko 500 000 u Latinskoj Americi.